ก.ล.ต. สร้างระบบนิเวศการจัดทำรายงานทางการเงินที่มีคุณภาพ
ก.ล.ต. ให้ความสำคัญกับรายงานทางการเงินที่มีคุณภาพอย่างยั่งยืน มุ่งสร้างความสมดุลให้ระบบนิเวศ การจัดทำรายงานทางการเงินที่มีคุณภาพ ปรับปรุงเกณฑ์การจัดทำรายงานทางการเงินให้ทุกฝ่ายที่เกี่ยวข้องสามารถทำหน้าที่ได้อย่างมีประสิทธิภาพ ส่งเสริมความเข็มแข็งให้กับผู้บริหารสูงสุดทางการเงิน (CFO)
2 ต.ค. 2558

นายประกิด บุณยัษฐิติ ผู้ช่วยเลขาธิการอาวุโส ก.ล.ต. เปิดเผยว่า จากการวิเคราะห์สภาพแวดล้อมในระบบนิเวศ ของการทำรายงานทางการเงิน (financial reporting ecosystem) และหารือกับหน่วยงานที่เกี่ยวข้อง เช่น ตลาดหลักทรัพย์ฯ สภาวิชาชีพบัญชีฯ เห็นพ้องร่วมกันในการยกระดับคุณภาพรายงานทางการเงินให้มีมาตรฐานสากล เพื่อสร้างความเชื่อมั่นให้กับตลาดทุนโดยการสนับสนุนการทำหน้าที่ของผู้จัดทำบัญชีและผู้บริหารระดับสูงของบริษัทจดทะเบียน
แนวทางการสร้างระบบนิเวศการจัดทำรายงานทางการเงินที่มีคุณภาพ เริ่มจากผู้จัดทำงบการเงิน CFO และ CEO ของบริษัทจดทะเบียน โดย ก.ล.ต. ร่วมกับสภาวิชาชีพบัญชีฯ จะจัดทำหลักสูตรสำหรับผู้ที่เกี่ยวข้องในการจัดทำรายงานทางการเงินของบริษัทจดทะเบียน
นอกจากนี้ ในอนาคตจะมีการกำหนดคุณสมบัติของผู้จัดทำบัญชี และ CFO ว่าต้องมีความรู้ทางบัญชีและผ่านการอบรมขั้นต่ำ ในขณะเดียวกัน ก.ล.ต. ยังคงให้ความสำคัญกับกรรมการตรวจสอบและผู้สอบบัญชี ให้ปฏิบัติหน้าที่ดูแลความถูกต้อง ครบถ้วน ของรายงานทางการเงินดังเดิม
 “รายงานทางการเงินที่มีคุณภาพภายใต้ระบบนิเวศที่สมดุล มุ่งเน้นความรับผิดชอบของผู้ที่เกี่ยวข้อง เป็นเครื่องมือสำคัญที่ผู้ลงทุนสามารถใช้ประกอบการตัดสินใจลงทุน” นายประกิดกล่าว